CELEX: 32021D0597
Language: lt
Date: 2021-04-12 00:00:00
Title: Komisijos įgyvendinimo sprendimas (ES) 2021/597 2021 m. balandžio 12 d. kuriuo nustatomos neatidėliotinos priemonės, susijusios su patvirtintais užsikrėtimo bitiniu žvilgvabaliu atvejais Italijoje (pranešta dokumentu Nr. C(2021) 2365) (Tekstas autentiškas tik italų kalba) (Tekstas svarbus EEE)

2021 4 14   
               
               
                  LT
               
               
                  Europos Sąjungos oficialusis leidinys
               
               
                  L 128/4
               
            
         KOMISIJOS ĮGYVENDINIMO SPRENDIMAS (ES) 2021/597
         2021 m. balandžio 12 d.
         kuriuo nustatomos neatidėliotinos priemonės, susijusios su patvirtintais užsikrėtimo bitiniu žvilgvabaliu atvejais Italijoje
         
            
               (pranešta dokumentu Nr. C(2021) 2365)
            
         
         (Tekstas autentiškas tik italų kalba)
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2016 m. kovo 9 d. Europos Parlamento ir Tarybos reglamentą (ES) 2016/429 dėl užkrečiamųjų gyvūnų ligų, kuriuo iš dalies keičiami ir panaikinami tam tikri gyvūnų sveikatos srities aktai („Gyvūnų sveikatos teisės aktas“) (1), visų pirma į jo 259 straipsnio 1 dalies pirmos pastraipos a punktą,
         kadangi:
         
                     (1)
                  
                  
                     bitinis žvilgvabalis (Aethina tumida) yra iš Užsachario Afrikos kilęs vabzdys, kuris pastaraisiais dešimtmečiais išplito visame pasaulyje, jis gali sparčiai daugintis ypač ten, kur esama bičių perų, žiedadulkių ir korių su medumi. Kad pasiektų kitas vietas, suaugę vabzdžiai gali nuskristi iki kelių kilometrų. Užsikrėtimas bitiniu žvilgvabaliu nurodytas Reglamento (ES) 2016/429 su pakeitimais, padarytais Komisijos deleguotuoju reglamentu (ES) 2018/1629 (2), II priede ir Komisijos įgyvendinimo reglamento (ES) 2018/1882 (3) priede;
                  
               
                     (2)
                  
                  
                     bitinio žvilgvabalio Sąjungoje beveik nėra, tačiau nuo 2014 m. rugsėjo mėn. Italijos Kalabrijos ir Sicilijos regionuose pasitaikė užsikrėtimo atvejų. Komisijos įgyvendinimo sprendimu 2014/909/ES (4) nustatytos tam tikros gyvūnų sveikatos apsaugos priemonės, susijusios su patvirtintais užsikrėtimo bitiniu žvilgvabaliu atvejais Italijoje. Šiuo metu Kalabrijos ir Sicilijos regionai yra nurodyti to įgyvendinimo sprendimo priede kaip sritys, kurioms taikomos tos apsaugos priemonės. Tas įgyvendinimo sprendimas taikomas iki 2021 m. balandžio 21 d.;
                  
               
                     (3)
                  
                  
                     Italijos centrinė kompetentinga institucija neseniai pateikė Komisijai informaciją, iš kurios matyti, kad Kalabrijos regione bitiniu žvilgvabaliu toliau užsikrečia bitynai, aviliai, kuriuos vietos kompetentinga institucija pastato ir prižiūri siekdama ištirti padėtį, ir sulaukėjusios naminės bitės. Patvirtinus užsikrėtimo atvejus, paveikti bitynai ar aviliai buvo sunaikinti. Vietos kompetentinga institucija tame regione nustatė apsaugos zoną ir uždraudė iš to regiono išvežti namines bites ir tam tikras kitas prekes. Tačiau vietos kompetentinga institucija negalėjo išnaikinti bitinio žvilgvabalio. Bitinio žvilgvabalio išplitimas iš užkrėstos Italijos srities galėtų kelti rimtą pavojų naminėms bitėms ir kamanėms kitose Sąjungos vietose;
                  
               
                     (4)
                  
                  
                     iš Italijos centrinės kompetentingos institucijos Komisijai pateiktos informacijos taip pat matyti, kad nuo 2014 m. rugsėjo mėn. Sicilijos regiono bitynuose pasitaikė tik du patvirtinti užsikrėtimo bitiniu žvilgvabaliu atvejai ir abiem atvejais užkratas buvo sunaikintas. Visų pirma ta kompetentinga institucija patvirtino, kad antrą užsikrėtimą 2019 m. birželio mėn. sukėlė neteisėtai pavogtus avilius iš Kalabrijos regiono gabenęs bitininkas ir kad vietos kompetentinga institucija greitai nustatė, ištyrė ir sunaikino šį užkratą. Oficialūs duomenys, kuriuos centrinė kompetentinga institucija surinko iš vietos kompetentingų institucijų įgyvendinus tinkamas ir reprezentatyvias oficialios priežiūros priemones, įskaitant kontrolinių avilių naudojimą kelerius metus, patvirtino, kad nuo 2014 m. rugsėjo mėn. Sicilijos regione bitinio žvilgvabalio nėra, išskyrus 2019 m. birželio mėn. užsikrėtimą. Todėl 2020 m. vasario mėn. vietos kompetentinga institucija panaikino tame regione apsaugos zoną, kurią ji buvo nustačiusi po 2019 m. birželio mėn. patvirtinto atvejo;
                  
               
                     (5)
                  
                  
                     siekiant išvengti bet kokių nereikalingų Sąjungos vidaus prekybos trikdymų, trečiųjų šalių sudaromų nepagrįstų prekybos kliūčių, taip pat užkirsti kelią bitinio žvilgvabalio išplitimui į kitas Sąjungos dalis, tikslinga nustatyti tam tikrų prekių, per kurias gali plisti bitinis žvilgvabalis, judėjimo apribojimus. Šie apribojimai turėtų būti panašūs į Italijos valdžios institucijų ir šiuo metu Įgyvendinimo sprendime 2014/909/ES nustatytus apribojimus. Šios neatidėliotinos priemonės turėtų būti taikomos tik Kalabrijos regionui;
                  
               
                     (6)
                  
                  
                     šiame sprendime nustatytos priemonės turėtų būti taikomos nuo 2021 m. balandžio 21 d., t. y. nuo Reglamento (ES) 2016/429 taikymo pradžios dienos. Kadangi pastaraisiais metais kompetentingai institucijai kilo sunkumų Kalabrijos regione siekiant išnaikinti bitinį žvilgvabalį, šios priemonės turėtų būti taikomos trejus metus;
                  
               
                     (7)
                  
                  
                     šiame sprendime nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,
                  
               PRIĖMĖ ŠĮ SPRENDIMĄ:
         
            1 straipsnis
            Šiame sprendime vartojamų terminų apibrėžtys:
            
                        a)
                     
                     
                        avilys – talpykla naminėms bitėms arba kamanėms laikyti;
                     
                  
                        b)
                     
                     
                        bitynas – ūkis, kuriame laikomos naminės bitės arba kamanės;
                     
                  
                        c)
                     
                     
                        neperdirbti šalutiniai bitininkystės produktai – medus, bičių vaškas, bičių pienelis, pikis arba žiedadulkės, kurie nėra skirti vartoti žmonėms, kaip apibrėžta Komisijos reglamento (ES) Nr. 142/2011 (5) I priedo 10 punkte, ir kurie nebuvo perdirbti, kaip nurodyta to reglamento XIV priedo II skyriaus 1 skirsnio 2 lentelės 4 stulpelio 10 eilutėje;
                     
                  
                        d)
                     
                     
                        bitininkystės įranga – naudoti aviliai, avilių dalys ir įrankiai, kurie naudojami bityne.
                     
                  
         
            2 straipsnis
            
               1.   Italija užtikrina, kad priede išvardytose srityse būtų taikomos šios neatidėliotinos priemonės:
               
                           a)
                        
                        
                           draudimas į kitas Sąjungos sritis išvežti šias prekes:
                           
                                       i)
                                    
                                    
                                       namines bites;
                                    
                                 
                                       ii)
                                    
                                    
                                       kamanes;
                                    
                                 
                                       iii)
                                    
                                    
                                       neperdirbtus šalutinius bitininkystės produktus;
                                    
                                 
                                       iv)
                                    
                                    
                                       bitininkystės įrangą;
                                    
                                 
                                       v)
                                    
                                    
                                       koriuose esančius bitininkystės produktus, skirtus vartoti žmonėms;
                                    
                                 
                     
                           b)
                        
                        
                           avilių ir bitynų priežiūra ir epidemiologiniai tyrimai, įskaitant:
                           
                                       i)
                                    
                                    
                                       į bitynus ir medaus išsukimo įmones, esančias 20 km spindulio teritorijoje aplink avilį (-ius), kuriame (-iuose) patvirtintas užsikrėtimo bitiniu žvilgvabaliu atvejis, ir iš jų vežamų a punkte nurodytų prekių identifikavimą ir atsekimą;
                                    
                                 
                                       ii)
                                    
                                    
                                       Komisijos informavimą apie tokios priežiūros ir epidemiologinių tyrimų rezultatus.
                                    
                                 
                     
            
               2.   Remdamasi 1 dalies b punkte numatytų priežiūros ir epidemiologinių tyrimų rezultatais, Italija gali įgyvendinti papildomas tinkamas neatidėliotinas priemones pagal Reglamento (ES) 2016/429 257 straipsnį.
            
         
         
            3 straipsnis
            Šis sprendimas taikomas nuo 2021 m. balandžio 21 d. iki 2024 m. balandžio 21 d.
         
         
            4 straipsnis
            Adresatai
            Šis sprendimas skirtas Italijos Respublikai.
         
         
            Priimta Briuselyje 2021 m. balandžio 12 d.
            
               
                  Komisijos vardu
               
               Stella KYRIAKIDES
               
                  Komisijos narė
               
            
         
         
            (1)  OL L 84, 2016 3 31, p. 1.
         
            (2)  2018 m. liepos 25 d. Komisijos deleguotasis reglamentas (ES) 2018/1629, kuriuo iš dalies keičiamas Europos Parlamento ir Tarybos reglamento (ES) 2016/429 dėl užkrečiamųjų gyvūnų ligų, kuriuo iš dalies keičiami ir panaikinami tam tikri gyvūnų sveikatos srities aktai („Gyvūnų sveikatos teisės akto“), II priede išdėstytų ligų sąrašas (OL L 272, 2018 10 31, p. 11).
         
            (3)  2018 m. gruodžio 3 d. Komisijos įgyvendinimo reglamentas (ES) 2018/1882 dėl tam tikrų ligų prevencijos ir kontrolės taisyklių taikymo į sąrašą įtrauktų ligų kategorijoms, kuriuo nustatomas rūšių ir rūšių grupių, keliančių didelę tų į sąrašą įtrauktų ligų plitimo riziką, sąrašas (OL L 308, 2018 12 4, p. 21).
         
            (4)  2014 m. gruodžio 12 d. Komisijos įgyvendinimo sprendimas 2014/909/ES dėl tam tikrų apsaugos priemonių, susijusių su patvirtintais bitinio žvilgvabalio paplitimo atvejais Italijoje (OL L 359, 2014 12 16, p. 161).
         
            (5)  2011 m. vasario 25 d. Komisijos reglamentas (ES) Nr. 142/2011, kuriuo įgyvendinami Europos Parlamento ir Tarybos reglamentas (EB) Nr. 1069/2009, kuriuo nustatomos žmonėms vartoti neskirtų šalutinių gyvūninių produktų ir jų gaminių sveikumo taisyklės, ir Tarybos direktyva 97/78/EB dėl tam tikrų mėginių ir priemonių, kuriems netaikomi veterinariniai tikrinimai pasienyje pagal tą direktyvą (OL L 54, 2011 2 26, p. 1).
      
      
         
            PRIEDAS
            
                        Valstybė narė
                     
                     
                        Sritys, kuriose taikomos neatidėliotinos priemonės
                     
                  
                        Italija
                     
                     
                        Kalabrijos regionas: visas regionas